比來東安以歡字十二韻別復翁繼有和章送別今再和答之
作者：方一夔
朝代：宋

paragraphs: 我携無言子，東去顔不歡。
故人日已遠，嘿嘿寢與餐。
寄洪樂山水，岡巒湧濤瀾。
有時戲吟詩，音韻摇風灘。
朋儕相徵逐，歌笑雜悲歎。
朝吳暮過楚，千里不憚難。
功成早斂退，騎鶴伴子安。
下視地上友，俛首依江磐。
低飛不能起，俯借摩天翰。
我老涉世患，衰懦心不湍。
從君上寥廓，永謝輿與鞍。
歸來不空手，玄圃收明玕。